Γνώμη

της συμβουλευτικής επιτροπής για τις συγκεντρώσεις που εκδόθηκε κατά την 71η συνεδρίαση της συμβουλευτικής επιτροπής που πραγματοποιήθηκε στις 18 Νοεμβρίου 1999 σχετικά με ένα προσχέδιο απόφασης για την υπόθεση COMP/M.1601 - Allied Signal/Honeywell

(2001/C 164/03)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η γνωστοποιηθείσα συγκέντρωση α) συνιστά πλήρη συγχώνευση κατά την έννοια του άρθρου 3 παράγραφος 1 στοιχείο α) του κανονισμού για τον έλεγχο των συγκεντρώσεων και β) έχει κοινοτική διάσταση.

2. Η συμβουλευτική επιτροπή συμφωνεί με την Επιτροπή ότι:

α) ο κλάδος του αεροηλεκτρονικού εξοπλισμού υποδιαιρείται γενικά στα ακόλουθα τμήματα: αεροπορικές μεταφορές, περιφερειακές μεταφοrες, επιχειρηματικά αεροσκάφη, γενικές αερομεταφορές, ελικόπτερα και στρατιωτικές/διαστημικές εφαρμογές·

β) όσον αφορά τους επεξεργαστές αερομεταφερόμενων συστημάτων αποφυγής συγκρούσεων (ACAS Processors) και τους αναμεταδότες Mode S (Mode S Transponders) στο τμήμα των αεροπορικών μεταφορών και στο τμήμα των περιφερειακών και επιχειρηματικών αεροσκαφών, το ερώτημα αν αποτελούν διαφορετικές αγορές προΐόντος μπορεί να μείνει ανοικτό·

γ) οι μονάδες CMU και τα συστήματα ACARS ανήκουν στην ίδια αγορά προΐόντος·

δ) τα ραντάρ καιρού στο τμήμα περιφερειακών και επιχειρηματικών αεροσκαφών και τα ραντάρ ελικοπτέρων πολιτικής αεροπορίας αποτελούν χωριστές αγορές προΐόντος·

ε) όσον αφορά άλλα προΐόντα αεροηλεκτρονικής (όπως GPS, IRS κ.λπ.) το ερώτημα αν αποτελούν χωριστές αγορές προΐόντος μπορεί να μείνει ανοικτό·

στ) υφίσταται μελλοντική αγορά για ένα IHAS·

ζ) τα συστήματα TAWS αποτελούν χωριστή αγορά προϊόντος.

3. Η συμβουλευτική επιτροπή συμφωνεί με την Επιτροπή ότι ή γεωγραφική αγορά αναφοράς για προϊόντα αεροηλεκτρονικής είναι παγκόσμια.

4. Η συμβουλευτική επιτροπή συμφωνεί με την Επιτροπή ότι:

α) υπάρχουν σοβαρές επιφυλάξεις ότι η συγκέντρωση θα οδηγήσει στη δημιουργία δεσπόζουσας θέσης όσον αφορά τους επεξεργαστές ACAS και τους αναμεταδότες Mode S, στο τμήμα των αεροπορικών μεταφορών·

β) υπάρχουν σοβαρές επιφυλάξεις ότι η συγκέντρωση θα οδηγήσει, επίσης, στη δημιουργία δεσπόζουσας θέσης όσον αφορά τους επεξεργαστές ACAS και τους αναμεταδότες Mode S, στο τμήμα των περιφερειακών και επιχειρηματικών αεροσκαφών·

γ) η συγκέντρωση δεν θα οδηγήσει στη δημιουργία ή την ενίσχυση δεσπόζουσας θέσης όσον αφορά τις μονάδες CMU και τα συστήματα ACARS·

δ) η συγκέντρωση δεν θα οδηγήσει στη δημιουργία ή την ενίσχυση δεσπόζουσας θέσης όσον αφορά τα ραντάρ καιρού για το τμήμα των περιφερειακών και των επιχειρηματικών αεροσκαφών·

ε) υπάρχουν σοβαρές επιφυλάξεις ότι η συγκέντρωση θα οδηγήσει σε ενίσχυση δεσπόζουσας θέσης όσον αφορά τα ραντάρ καιρού για ελικόπτερα πολιτικής αεροπορίας·

στ) υπάρχουν σοβαρές επιφυλάξεις ότι η συγκέντρωση θα οδηγήσει σε ενίσχυση δεσπόζουσας θέσης όσον αφορά τα συστήματα TAWS για τα τμήματα αεροπορικών μεταφορών, περιφερειακών και επιχειρηματικών αεροσκαφών και γενικών αερομεταφορών καθώς και στη δημιουργία δεσπόζουσας θέσης στη μελλοντική αγορά συστημάτων IHAS.

5. Η συμβουλευτική επιτροπή συμφωνεί με την Επιτροπή ότι οι δεσμεύσεις που πρότειναν τα γνωστοποιούντα μέρη θα άρουν τις επιφυλάξεις ως προς την επίδραση της γνωστοποιηθείσας συγκέντρωσης στον ανταγωνισμό.

6. Η συμβουλευτική επιτροπή συμφωνεί με την Επιτροπή ότι, υπό την προϋπόθεση ότι θα τηρηθούν στο ακέραιο οι δεσμεύσεις, η γνωστοποιηθείσα συγκέντρωση είναι συμβιβάσιμη με την κοινή αγορά και τη λειτουργία της συμφωνίας για τον ΕΟΧ.

7. Η συμβουλευτική επιτροπή καλεί την Επιτροπή να λάβει υπόψη όλα τα άλλα σημεία που έθιξαν τα κράτη μέλη κατά τις συζητήσεις, ιδιαίτερα όσον αφορά τη συσκευασία αεροηλεκτρονικών και μη προϊόντων.

8. Η συμβουλευτική επιτροπή συνιστά τη δημοσίευση της παρούσας γνώμης στην Επίσημη Εφημερίδα των Ευρωπαϊκών Κοινοτήτων.